**Sclipăt**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în palmă pulsa o inimă albastră

încet ca o rugă uitată

și nu știu cum

dintr-odată

a devenit cer

un cer care se zbătea

și-au început să cânte

clopote de fier

iar în palmă creșteau rădăcini

și crengi albastre se agățau

cu degete ca niște spini

pământul se rupea de gleznă

cădea din el o pulbere gălbuie

un aluat livresc desprins parcă din beznă

până la granița sortită învierii

în care-acest albastru

funebru rece și inert

așteaptă salvatorul ascuns într-o scânteie

adina v.

3.01.2020